b'\n_START_ARTICLE_\nMioza\n_START_PARAGRAPH_\nMioza je zo\xc5\xbeitev zenice. Razlogi za to so lahko razli\xc4\x8dni; pri pove\xc4\x8dani jakosti svetlobe je to normalen fiziolo\xc5\xa1ki pojav, lahko pa je posledica patolo\xc5\xa1kih procesov in okoli\xc5\xa1\xc4\x8din, na primer izpostavljenosti mikrovalovom, nekaterim zdravilom (zlasti opiatom) ..._NEWLINE__NEWLINE_Nasproten pojav, raz\xc5\xa1irjenje zenice, se imenuje midriaza.\n_START_SECTION_\nFiziologija pupilarnega refleksa\n_START_PARAGRAPH_\nZenice se pri osvetlitvi o\xc4\x8desa zo\xc5\xbeajo zaradi pupilarnega refleksa. Svetloba, ki vstopi v oko, vzdra\xc5\xbei troje razli\xc4\x8dnih fotoreceptorjev na mre\xc5\xbenici: \xc4\x8depnice (ob\xc4\x8dutljive za barvo) in pali\xc4\x8dnice (ob\xc4\x8dutljive za svetlobo) ter nedavno odkrite fotosenzitivne ganglijske celice. Slednje so odgovorne za posredovanje informacije o osvetljenosti okolice; odzovejo se po\xc4\x8dasneje od \xc4\x8depnic in pali\xc4\x8dnic. Signal, ki se spro\xc5\xbei v ganglijskih celicah, ima tri vloge: akutno zaviranje hormona melatonina, vzdr\xc5\xbeevanje cirkadianega ritma in uravnavanje velikosti zenice._NEWLINE_Svetlobni dra\xc5\xbeljaj se v fotoreceptorjih pretvori v elektri\xc4\x8dni impulz. \xc5\xbdivci, ki sodelujejo pri \xc5\xa1irjenju/o\xc5\xbeanju zenice, gredo v medmo\xc5\xbegane in pri tem obidejo lateralno genikulatno telo talamusa in primarno vidno skorjo. Iz pretektalnega jedra v medmo\xc5\xbeganih nevroni po\xc5\xa1iljajo svoje aksone v Edinger-Westphalovo jedro, katerega visceromotorni aksoni potekajo vzdol\xc5\xbe okulomotornih \xc5\xbeivcev. Visceromotorni aksoni (ki tvorijo del mo\xc5\xbeganskega \xc5\xbeivca III skupaj s somatomotornimi nevroni iz Edinger-Westphalovega jedra) delajo sinapse s ciliarnimi ganglijskimi nevroni, katerih parasimpati\xc4\x8dni aksoni o\xc5\xbeiv\xc4\x8dujejo konstriktorno mi\xc5\xa1ico \xc5\xa1arenice, ki povzro\xc4\x8di miozo.\n_START_SECTION_\nStarost\n_START_PARAGRAPH_\nS starostjo nara\xc5\xa1\xc4\x8da tveganje za pojav patolo\xc5\xa1ke mioze.'